富豪B7RLE

富豪B7RLE係瑞典富豪出嘅一款低地台巴士底盤，喺2001年亮相。

富豪B7RLE底盤基本上係將富豪B7L嘅前部分同埋富豪B7R嘅後面連埋一齊。佢可以配富豪D7C引擎，後來改用富豪D7E引擎。

B7RLE同B7R一樣，可以係整成一個軸距好短嘅底盤然後運出去，畀其他人改成心水軸距之後再嵌車身。佢可以配唔同車身，亦有啲係配富豪旗下嘅車身，以富豪8700LE等名義賣。

B7RLE最初係喺澳洲推出，噉係因為富豪唔再向澳洲賣B10BLE，而澳洲嘅巴士公司並唔鍾意富豪B7L嗰種引擎擺埋車尾一邊而水箱擺喺引擎上面嘅設計。後來富豪亦因為呢個原因喺英國推出B7RLE。家下B7RLE嘅蹤跡已經遍及歐洲、亞洲同埋大洋洲多個國。

富豪並冇為B7RLE研製歐盟六型引擎，因此自2013年底開始富豪向歐洲市場供應富豪B8RLE去取代佢。

富豪官方產品介紹
來自非洲的新貴-Volvo B7RLE

巴士型號